پاکستان ته د خلیلزاد او طالب پلاوي هم‌مهاله سفرونه
د طالبانو د قطر دفتر د مشر ملا عبدالغني برادر په مشرۍ یو طالب پلاوی نن چهارشنبه د «اکتوبر ۲مه» د پاکستان په بلنه اسلام اباد ته سفر کوي.
په اسلام اباد کې د امریکا سفارت نن چهارشنبه د «اکتوبر پر۲مه» له امریکا غږ سره خبرو کې پاکستان ته د زلمی خلیلزاد سفر تائيد کړ او زیاته یې کړه، نوموړی دا اونۍ په پاکستان کې دی او د دغه هېواد له چارواکو سره په مشورتي غونډو کې برخه اخلي. د امریکا سفارت ویلي، چې دغه مشورتي غونډې په نیویارک کې د ملګرو ملتونو د غونډې پرمهال د امریکايي او پاکستاني چارواکو د مشورتي غونډو په دوام کېږي. که څه هم تر دا مهاله پاکستان ته د زلمي خلیلزاد د سفر اصلي اجنډا نه ده څرګنده، خو یو شمېر پاکستانۍ رسنیو د پاکستاني چارواکو په حواله ویلي، چې نوموړی به د دغه هېواد له چارواکو سره د افغان سولې بهیر پر وروستیو پرمختګونو خبرې وکړي. دغه پاکستاني رسنیو همدارنګه ویلي، چې خلیلزاد تر پاکستان مخکې چین ته تللی و. بلخوا د طالبانو د قطر دفتر د مشر ملا عبدالغني برادر په مشرۍ هم یو طالب پلاوی نن چهارشنبه د «اکتوبر ۲مه» د پاکستان په بلنه اسلام اباد ته سفر کوي. د طالبانو د قطر دفتر ویاند سهیل شاهین پرون سې شنبه د «اکتوبر لومړۍ»پر خپل ټوېټر لیکلي، چې یاد طالب پلاوی به له پاکستاني چارواکو سره پر یو لړ مسائلو خبرې وکړي. دا له طالبانو سره د امریکا د سولې مذاکراتو تر لغوه کېدو وروسته د پاکستان په ګډون، چین، روسیې او ایران ته د طالب استازو څلورم سفر دی. د امریکا ولسمشر ډونالد ټرمپ د تېرې سپټمبر میاشتې پر ۷مه په کابل کې د طالبانو د یو موټر بم برید په غبرګون کې چې د یو امریکايي په ګډون ۱۲ افغان وګړي یې ووژل له طالبانو سره . یاد څلور واړه هېوادونه چې ویل کېږي، له طالبانو سره له نژدې اړیکې لري له دغه ډلې سره د امریکا د مذاکراتو پر لغوه کېدو د اندېښنې په څرګندولو سره یې د بېرته پیلولو غوښتنه کړې وه. طالبانو یادو هېوادونو ته د سفر پر مهال له امریکا سره د سولې خبرو د بېرته پیلولو غوښتنه کړې وه. پر همدې مهال د جمهوري ریاست ویاند صدیق صدیقي ویلي، چې د افغان حکومت له مالکیت او مشرۍ پرته د سولې په اړه هر ډول هڅې هېڅ نتیجه نشي ورکولای. نوموړي ویلي، چې افغان حکومت سولې ته ژمن دی او زیاتوي، چې د افغان حکومت په مشرۍ او مالکیت د سولې هڅې په هېواد کې د تلپاتې سولې لامل ګرځېدلی شي.